‘จุฬารัตน์’ขาย6.30บาท สถาบันแห่จองล้น10เท่า
โรงพยาบาลจุฬารัตน์ ระดม 1,386 ล้านบาท ขาย 6.30 บาท มั่นใจแจกผลตอบแทนนักลงทุนงาม
8 พ.ค. 2556

โรงพยาบาลจุฬารัตน์ ระดม 1,386 ล้านบาท ขาย 6.30 บาท มั่นใจแจกผลตอบแทนนักลงทุนงาม
นพ.กำพล พลัสสินทร์ ประธานกรรมการและกรรมการผู้จัดการ บริษัท โรงพยาบาลจุฬารัตน์ (CHG) เปิดเผยว่า บริษัทจะขายหุ้นให้กับประชาชนครั้งแรก (ไอพีโอ) จำนวน 220 ล้านหุ้น ราคาหุ้นละ 6.30 บาท ระหว่างวันที่ 8-10 พ.ค.นี้ และคาดว่าจะเข้าซื้อขายในตลาดหลักทรัพย์แห่งประเทศไทยในวันที่ 16 พ.ค.นี้
“หุ้นของบริษัทจะได้รับการตอบรับที่ดีจากสำรวจความต้องการ นักลงทุนสถาบันจองซื้อล้นมากกว่า 10 เท่า จากจำนวนที่เสนอขายในสัดส่วน 60% ของจำนวนหุ้นที่ขายทั้งหมด” นพ.กำพล กล่าว
สำหรับจุดเด่นของบริษัทมีการเติบโตต่อเนื่องเฉลี่ยปีละกว่า 20% โดยเฉพาะการที่รัฐบาลเปลี่ยนนโยบายจ่ายเงินผู้ประกันตนตามจริง นอกจากนี้บริษัทไม่มีหนี้สินเลย และบริษัทมีนโยบายจ่ายเงินปันผลในอัตราไม่น้อยกว่า 50% ของกำไรสุทธิ
ปัจจุบันลูกค้าของบริษัทเป็นผู้ประกันตนกว่า 3 แสนราย คิดเป็น 55% ของรายได้รวม ซึ่งปีที่ผ่านมามีรายได้ 1,800 ล้านบาท และการมีฐานลูกค้าฝั่งตะวันออกโดยเฉพาะพื้นที่อุตสาหกรรมจึงสามารถรองรับลูกค้ากลุ่มนี้ทั้งหมด
ทั้งนี้ เงินทุนที่ได้จะนำไปขยายสาขา 3 สาขา จากปัจจุบัน 10 สาขา เพื่อรองรับการเติบโตในอนาคต และเปิดประชาคมเศรษฐกิจอาเซียน (AEC) จะทำให้มีการเคลื่อนย้ายแรงงานและคนเกิดขึ้น
นางสุวภา เจริญยิ่ง กรรมการผู้จัดการ บล.ธนชาต ในฐานะที่ปรึกษาการเงินและผู้จัดจำหน่ายและรับประกันการจำหน่าย กล่าวว่า ราคาหุ้นที่ 6.30 บาท คิดเป็นพี/อี 17 เท่า ต่ำกว่าพี/อีเฉลี่ยกลุ่มอยู่ที่ 27 เท่า ขณะที่บทวิเคราะห์ให้ราคาเหมาะสมที่ 8.70-10 บาท ซึ่งเท่ากับว่าหุ้นนี้จะสามารถให้ผลตอบแทนกับนักลงทุนในระดับที่ดี
“จุฬารัตน์จะเป็นหุ้นพื้นฐานที่ดี และขายให้กับสถาบันในประเทศ 60% และสัดส่วน 40% ขายนักลงทุนรายย่อย หากนักลงทุนต่างชาติสนใจก็จะต้องเข้ามาซื้อในกระดานเท่านั้น” นางสุวภา กล่าว